b'\n_START_ARTICLE_\nSmolensko vaivadija\n_START_SECTION_\nIstorija\n_START_PARAGRAPH_\nSmolensko vaivadija \xc4\xafsteigta 1508 m. vietoje Smolensko seni\xc5\xabnijos (ar Smolensko vietininkijos). Ta\xc4\x8diau netrukus, LDK-Maskvos karo (1512\xe2\x80\x931522) metu, 1514 m. beveik vis\xc4\x85 Smolensk\xc4\x85 u\xc5\xbe\xc4\x97m\xc4\x97 Maskvos Did\xc5\xbeioji Kunigaik\xc5\xa1tyst\xc4\x97, o 1522 m. paliaubos paliko teritorij\xc4\x85 Rusijai. Tiesa, formaliai LDK vaivadija nebuvo panaikinta. _NEWLINE_ATR-Maskvos karo metu (1605\xe2\x80\x931618) Abiej\xc5\xb3 Taut\xc5\xb3 Respublika susigr\xc4\x85\xc5\xbeino Smolensk\xc4\x85 (miestas buvo paimtas po 2 metus trukusios apgulties 1611 m.). 1618 m. Deulino paliaubos patvirtino \xc5\xa1ias \xc5\xbeemes LDK sud\xc4\x97tyje. 1613 m. Abiej\xc5\xb3 Taut\xc5\xb3 Respublikos Seimas patvirtino \xe2\x80\x9eSmolensko vaivadijos ordinacij\xc4\x85\xe2\x80\x9c, kurioje nustat\xc4\x97 kiek kitoki\xc4\x85, negu kitose vaivadijose pareig\xc5\xabn\xc5\xb3 skyrimo ir bajor\xc5\xb3 \xc5\xbeemi\xc5\xb3 valdymo tvark\xc4\x85, nes buvo likusi senovi\xc5\xa1ka rusi\xc5\xa1ka padalijimo \xc4\xaf vals\xc4\x8dius (ujezdus) sistema. Bajor\xc5\xb3 seimeliai buvo renkami nuo 1621 m._NEWLINE_Tuo metu vaivadija ap\xc4\x97m\xc4\x97 visas i\xc5\xa1 Maskvos naujai atimtas \xc5\xbeemes be vakarini\xc5\xb3 Smolensko \xc5\xbeem\xc4\x97s teritorij\xc5\xb3 ji ap\xc4\x97m\xc4\x97 ir vakarines \xc4\x8cernigovo \xc5\xbeem\xc4\x97s teritorijas su Starodubu ir \xc4\x8cernigovu. Tuo metu vaivadija padalinta \xc4\xaf du pavietus - Smolensko (\xc5\xa1iaur\xc4\x97je) ir Starodubo (pietuose)._NEWLINE_Negal\xc4\x97dama susitaikyti su Smolensko praradimu, Maskva 1632 m. prad\xc4\x97jo Smolensko kar\xc4\x85. Jam pasibaigus 1634 m. pasira\xc5\xa1yta Polianovkos taika i\xc5\xa1 esm\xc4\x97s patvirtino Deulino paliaub\xc5\xb3 sienas, tik vienas miestas, Serpeiskas per\xc4\x97jo Rusijai. I\xc5\xa1 karto po karo ATR atskyr\xc4\x97 i\xc5\xa1 Smolensko vaivadijos (Starodubo pavieto) \xc4\x8cernigovo vaivadij\xc4\x85. Be to, 1638 m. Nevelio, Sebe\xc5\xbeo ir Krasnogorodo vals\xc4\x8diai perduoti Polocko vaivadijai. Galiausiai, 1644 m. Rusijai buvo atiduotas Trub\xc4\x8devskas. \xc5\xa0ios reformos gerokai suma\xc5\xbeino vaivadijos teritorij\xc4\x85, ir geografi\xc5\xa1kai atskyr\xc4\x97 abu pavietus, kurie iki tol buvo susijung\xc4\x99._NEWLINE_Vaivadijoje pravesta valak\xc5\xb3 reforma, 9 miestai gavo Magdeburgo teises, k\xc5\xabr\xc4\x97si cechai, laisvose \xc5\xbeem\xc4\x97se buvo apgyvendinami Lietuvos totoriai, kazokai ir bajorai._NEWLINE_Smolensko \xc5\xbeem\xc4\x97s likim\xc4\x85 galutinai i\xc5\xa1sprend\xc4\x97 1654\xe2\x80\x931667 m. ATR-Maskvos karas. Jau 1654 m. Rusija u\xc5\xbe\xc4\x97m\xc4\x97 Smolensk\xc4\x85. \xc5\xa0\xc4\xaf Abiej\xc5\xb3 Taut\xc5\xb3 Respublikos praradim\xc4\x85 u\xc5\xbetvirtino 1667 m. Andrusovo sutartis ir 1686 m. Am\xc5\xbeinoji taikos sutartis. LDK likusi teritorija aplink Or\xc5\xa1\xc4\x85 buvo prijungta prie Vitebsko vaivadijos. ATR valdininkai pab\xc4\x97go i\xc5\xa1 buvusios Smolensko vaivadijos \xc5\xbeemi\xc5\xb3 (jie buvo vadinami ezguliantais), apsigyveno Vilniuje ir toliau nominaliai rinkdavosi \xc4\xaf seimelius. Nominal\xc5\xabs Smolensko vaivados buvo renkami iki pat 1793 m., kol vaivadija galutinai panaikinta.\n_START_SECTION_\nAtstovavimas\n_START_PARAGRAPH_\nSmolensko vaivadij\xc4\x85 Abiej\xc5\xb3 Taut\xc5\xb3 Respublikos senate atstovavo pasaulietiniai pareig\xc5\xabnai \xe2\x80\x93 Smolensko vaivada ir Smolensko ka\xc5\xa1telionas, o nuo 1612 m. ir dvasinis atstovas \xe2\x80\x93 Smolensko vyskupas. Paviet\xc5\xb3 seimeliai rinkdavo po du atstovus \xc4\xaf Abiej\xc5\xb3 Taut\xc5\xb3 Respublikos Seim\xc4\x85 ir po du deputatus \xc4\xaf Lietuvos Tribunol\xc4\x85.'